കോഴി വാങ്ങാന് പോയയാള്ക്കും പൊലീസ് വക ആന്റിജന് ടെസ്റ്റ് മാള: ലോക്ഡൗണില് കോഴി വാങ്ങാന് പോയ ചെറുപ്പക്കാരനെ പൊലീസ് ആന്റിജന് ടെസ്റ്റിന് പറഞ്ഞയച്ചു. പൂപ്പത്തി ഇരട്ടപ്പടി വൈലിക്കുടം മിഥുന് സേവ്യറിനെയാണ് പൊയ്യ പൂപ്പത്തി ജങ്ഷനില് മാള പൊലീസ് തടഞ്ഞത്. ലോക്ഡൗണ് ദിനത്തില് ഇയാള് പുറത്തിറങ്ങിയതിനെ പൊലീസ് ചോദ്യം ചെയ്തു. താന് വിദേശത്തുനിന്ന് അവധിക്ക് നാട്ടിലെത്തിയതാണെന്നും രണ്ട് ഡോസ് പ്രതിരോധ വാക്സിനും സ്വീകരിച്ചതാണെന്നും പറെഞ്ഞങ്കിലും പൊലീസ് വിശ്വാസത്തിലെടുത്തില്ല. പകരം പൂപ്പത്തി വായനശാലയില് നടക്കുന്ന ആന്റിജന് ടെസ്റ്റിന് വിധേയനാവാന് നിര്ബന്ധപൂര്വം പറഞ്ഞയക്കുകയായിരുന്നു. ലോക്ഡൗണ് ആണെങ്കിലും ചിക്കന് കടകളും മറ്റും തുറക്കുന്നതുകൊണ്ടു മാത്രമാണ് പുറത്തിറങ്ങിയതെന്ന് മിഥുന് പറഞ്ഞു. നിരവധി വാഹന യാത്രക്കാരെയും തടഞ്ഞ് ആന്റിജന് ടെസ്റ്റിന് വിധേയമാക്കിയിരുന്നതായും മിഥുന് പറയുന്നു. കുഴൂര് പഞ്ചായത്തില് വാക്സിനേഷന് വന്നവരെ ടി.പി.ആര് കുറക്കാനായി നിര്ബന്ധമായും ആന്റിജന് ടെസ്റ്റ് നടത്തിയതില് പരാതി ഉയര്ന്നിരുന്നു.